Ge Humberts de Andelos fes asaveir à tos cex qui verront ceste presente charta que ge heu en lie per num de gagere à Poncet de Moysie, donzel, mon amé seignor, la meitié de ce que ge tien de lui. C’est à saveir la meitié del tenement Brocard, del Eschavanes, et del tenement Hugonet son frere, liquel tenement sient el parochage de Dommartin, et la meitié des appendices desdits tenements per sex libres de Vienneis, dequelles ge me tiens per paies entierement en deniers contés. Et de la meitié de dits tenements et de suppendices, ge me suis devesti et en hai envesti ledit Poncet, et l’en hai mis en bonne possession d’entre tant que ge li haie fait son granté pleinement de ladite pecuine. C’est dit enliement, halué, et octroie, et agreauté, et confermé Guillaumins mes fix. Et tant ge, comme ledit Guillaumins, havons promis per nostre propre sereement que nos havons fait sort saints évangiles corporalement et sor lengagement de tos nostres biens mobles et immobles, que nos tiendrons en bonne paix aldit Poncet la meitié desdits tenements, et des appendices contre toutes gens, et porterons local guarentie contre toz chalengeours d’entre tant que nos li haurons fait son granté pleinement desdites sex libres en deniers contez. Et havons renoncié en cest fait expressement et de dreite science et par la force de nostre dit sereement a tote action et a tote exception de tricherie, et a l’esception de petit cage, et que nos poissan guerre restitution et a tot bénéfice de dreit, et al dreit qui dit que generaux renonciacions ne vaut, et a tot quanque nos porrait valoir et profetier en aucune manière avenit en contre cestes devant dites choses, ne autrui per nos et havons volu et otroié que ceste presente charta hait valor et force de commun instrument en totes cors et en tot jugement. En tesmoins de laquel chose nos havons supplié mettre en ceste presente charta les saelz de discrez et religious homes frere Amers abbé del Mirour, et frère Guion prieur de Monts. Et nos frere Amers humilies abbé del Mirour, et frere Guis prior de Monts, devant nomé, qui de totes cestes devant dites choses sumes certeins par la confession deldit Humbertz de Dandelos, et deldit Guillaumins son fix, a les preires expresses de cex meismes en ceste presente charta metons nostres saelz en la force et el tesmoignage de vérité. Ce ha esté fait et doné en l’an de nostre Seignour qui corait per M. CC. LXVIII, el meis de Fevrex.